Source: http://www.druckeria.ro/tag/scmu-craiova/
Timestamp: 2019-10-14 23:53:16+00:00

Document:
scmu craiova Archives - Druckeria
Mișcări de trupe la Timba, înaintea turneului semifinal! Pleacă Barnes, vine Kovac
Mirko Kovac, în fața celei de-a treia experiențe în baschetul românesc (Foto: totalbaschet.ro)
Divizionara secundă de baschet masculin Timba Timișoara a oficializat astăzi un nou transfer. E vorba despre sârbul Mirko Kovac, un jucător de poziția 3 cu o bogată experiență în spate, inclusiv în campionatul românesc, unde a evoluat pentru BCMU Pitești și SCMU Craiova. Baschetbalistul ex-iugoslav îl va înlocui în lotul pregătit de Bogdan Murărescu pe americanul Nate Barnes, care și-a reziliat de curând înțelegerea cu gruparea de pe Bega.
Mirko Kovac s-a născut la 1 martie 1983 și a început baschetul la prestigioasa școală a clubului Partizan. A evoluat la mai multe formații din capitala Serbiei – OKK, Atlas Banka Novi Beograd și chiar Crvena Zvezda. În străinătate a fost legitimat la AZS Koszalin (Polonia), APOEL Nicosia (Cipru) și Koroivos (Grecia), aceasta din urmă fiind ultima grupare din CV-ul său. Vreme de două sezoane a jucat și în România, unde a îmbrăcat maioul echipelor SCMU Craiova (2013/2014) și CSU Pitești (2014/2015).
Noul jucător al „urșilor” a fost desemnat în două rânduri cel mai bun shooter din campionat, o dată în Serbia și odată în România, iar în palmaresul său se află și două Cupe, una în Cipru și cealaltă în Polonia.
Mirko Kovac a lua contactul cu baschetul timișorean încă dinaintea sosirii sale în campionatul românesc. În sezonul 2011/2012, în calitate de jucător al echipei OKK Belgrad, jucătorul de poziția 3 s-a duelat cu BC Timișoara, în cadrul Ligii Balcanice. Ambele confruntări din grupă au fost câștigate de bănățeni, iar Kovac s-a regăsit printre marcatori în ambele partide. Pe 15 noiembrie 2011, în sala „Constantin Jude”, BCT s-a impus cu 85-67 iar Kovac a înscris 4 puncte pentru oaspeți. În returul disputat la 17 ianuarie 2012, în capitala Serbiei, actualul jucător al celor de la Timba a fost unul dintre principalii realizatori pentru OKK, cu 19 puncte (la egalitate cu Nemaja Bezbradica), în înfrângerea cu 84-75 a echipei sale.
Mirko Kovac se află deja în programul de pregătire al echipei și urmează să bifeze primul joc pentru Timba în runda inaugurală a fazei semifinale, în meciul pe care timișorenii îl vor desfășura în deplasare, cu Rapid București. Programul galben-negrilor din faza semifinală mai cuprinde jocurile: 5 martie – CSU Știința București –BC Timba Timișoara, 12 martie – BC Timba Timișoara – CS Aurel Vlaicu București, 26 martie – CS Politehnica Iași – BC Timba Timișoara, 2 aprilie – BC Timba Timișoara – Cuza Sport Brăila.
Filed Under: Baschet, Stire de ultima ora Tagged With: BC Timisoara, bcmu pitesti, bogdan murarescu, mirko kovac, okk belgrad, scmu craiova, timba timisoara
BC Timișoara s-a impus în Bănie, la ultima reprezentație a anului
BC Timișoara a bifat un succes extrem de important în această seară, pe terenul unei formații incomode, mai cu seamă pe teren propriu, SCMU Craiova. Alb-violeții s-au impus cu 83-77 în fieful echipei din Bănie, la care a debutat, cu această ocazie, experimentatul Cătălin Burlacu, reîntors de câteva zile la gruparea olteană.
Startul de meci a fost de partea formației lui Nenad Mandic, care a dominat ostilitățile în primul sfert, pe care l-a încheiat la adăpostul unui avantaj consistent, 23-11. Actul următor a aparținut însă în totalitate gazdelor, care au reușit o revenire de senzație, astfel că la pauza mare, tabela Sălii Polivalente din Craiova indica egalitate între cele două combatante, 39-39. Doljenii au început mai deciși a doua jumătate a meciului, s-au aflat și la conducere însă timișorenii și-au regăsit treptat cadența și s-au instalat din nou la conducerea jocului. Finalul a fost gestionat perfect de elevii lui Nenad Mandic, care încheie victorioși un an 2016 început cu mari frământări pe plan financiar, și chiar sub spectrul primei retrogradări de la promovarea fostei Comerțul Politehnica (precursoarea actualului club), în 1987.
O prestație de excepție în jocul de astăzi pentru americanul Dominique Rambo, care a reușit 26 de puncte, 9 recuperări și 7 pase decisive pentru BCT. Timișorenii au mai punctat prin Mladen Jeremic 16 puncte, Adrian Diaz 13, Octavian Popa Calotă 8, Nikola Otasevic 8, Milos Komatina 5, Ionuț Drăgușin 4 și Alin Andrieș 3.
De partea cealaltă, americanul Craiovei, Darius Hargrove, a fost cel mai bun marcator al meciului, cu 30 de puncte, urmat de Corneanu 12, Fraseniuc 10, Taylor 8, Burlacu 8, Damian 5 și W. Paul 4.
BC Timișoara va disputa primul meci din 2017 duminică, 8 ianuarie, de la ora 20:00, în compania liderului Steaua CSM București. Meciul e programat în sala „Constantin Jude” și contează pentru etapa a XV-a a Ligii Naționale de baschet masculin.
Filed Under: Baschet, Stire de ultima ora Tagged With: BC Timisoara, catalin burlacu, darius hargove, dominique rambo, nenad mandic, scmu craiova
BC SCM Timișoara, la prima victorie acasă din campionat, după 62-60 cu SCMU Craiova
BC SCM Timișoara și-a trecut în cont un succes important, al doilea al sezonului și primul pe teren propriu din Liga Națională. Alb-violeții s-au impus cu 62-60 în fața formației SCMU Craiova, după un final decis pe muchie de cuțit de două aruncări libere transformate de Milos Komatina.
Partida de aseară, din sala „Constantin Jude”, s-a disputat sub semnul echilibrului încă din start, însă timișorenii au fost cei care s-au aflat în avantaj cea mai mare parte a timpului. Alb-violeții au încheiat primul sfert cu avantaj minim, 16-15, pentru ca la pauza mare să se intre cu un scor egal pe tabelă, 33-33. BCT s-a distanțat din nou după reluare, iar sfertul 3 s-a oprit la 52-49 pentru elevii lui Nenad Mandic. În ultimele zece minute, Craiova a reușit să întoarcă rezultatul în favoarea ei (54-57, în minutul 36), însă bănățenii, cu un „run” de 6-0, realizat prin reușitele de două puncte ale lui Diaz, Komatina și debutantului Andrieș, au răsturnat situația la 60-57. O „triță” a lui Sepa, în ultimul minut al meciului, a egalat situația pe tabelă, 60-60, însă BCT și-a asigurat victoria după ce Komatina a transformat două aruncări libere cu 17 secunde rămase pe ceas.
O partidă în care Craiova a dominat la capitolul aruncări de la distanță (12-4), însă timișorenii au fost mai eficieți sub panoul advers: 28-10 la capitolul „points in paint”.
Căpitanul alb-violeților, Mladen Jeremic, a fost cel mai bun marcator al partidei, cu 18 puncte, urmat de Milos Komatina, cu 17. Din tabăra timișoreană au mai punctat Adrian Diaz 8, Marko Cakarevic 7, Ionuț Drăgușin 6, Octavian Popa Calotă 4 și debutantul Alin Andrieș 2. De partea cealaltă, Marko Marinovic 17 și Williams Paul 13 au fost principalii realizatori ai grupării din Bănie, care a mai punctat prin Sepa 11, Fraseniuc 11, Abrams 5 și timișoreanul Fl. Popa 3.
„Este o victorie foarte importantă pentru noi. Craiova s-a dovedit o echipă foarte periculoasă împotriva căreia este dificil să evoluezi. Oaspeții au avut un pivot ceva mai scund, Paul, care aruncă foarte bine de la 3 puncte, și un Marinovic care ne-a omorât cu câteva aruncări. Am schimbat apărarea în repriza a doua, dar problema noastră a fost că în prima repriză, deși am controlat ritmul jocului, am acumulat câte trei faulturi la trei jucători, iar Otasevic s-a lovit la gleznă și nu a putut juca în partea a doua. Am avut multe probleme, dar cu acest procentaj la aruncări, e o victorie mare”, a afirmat, la final, antrenorul Timișoarei, Nenad Mandic.
Pentru BCT urmează o deplasare dificilă în etapa a 4-a, pe terenul echipei Steaua CSM Eximbank București. Partida se va desfășura sâmbătă, de la ora 20:00.
Filed Under: Baschet, Stire de ultima ora Tagged With: bc scm timisoara, liga nationala, marko marinovic, milos komatina, mladen jeremic, nenad mandic, scmu craiova
Timba încearcă să dubleze punctele de la Mediaș cu o victorie în fața Craiovei
BC Timba încearcă să lege două succese consecutive pentru prima oară în acest sezon. După victoria entuziasmantă de vineri, de la Mediaș, antrenorul Bogdan Murărescu speră ca elevii săi să rămână cu picioarele pe pământ și să abordeze cu seriozitate maximă disputa cu SCMU Craiova. O formație aflată într-o situație de asemenea dificilă în clasament, astfel că meciul de marți seară pare o pâine de mâncat pentru „urși”. Rămâne de văzut dacă va fi una albă.
BC Timba pare să fi prins curaj după victoria categorică de vineri, de la Mediaș. Un meci în care planurile galben-negrilor s-au materializat până la ultimul detaliu și care ar trebui să le redea încrederea elevilor lui Bogdan Murărescu. „Urșii” au pătimit suficient în acest sezon de toamnă, mai cu seamă în jocurile de pe teren propriu, în care au scăpat printre degete cel puțin patru victorii. Marți seară, vine SCMU Craiova, o grupare la rândul ei abordabilă pentru Timba, oltenii aflându-se cu doar o poziție în fața timișorenilor.
„Va fi un meci dificil ca și toate celelalte. Trebuie să îl câștigăm, asta e clar. Ne aflăm în fața unui meci la fel de important ca și precedentul. Dacă nu învingem Craiova, victoria de la Mediaș va însemna mult mai puțin. Deci nu avem altă variantă. Nu va fi ușor, pentru că și Craiova are o echipă bună, chiar dacă nu e în cea mai bună formă în momentul de față. Nu cred că ei sunt însă mai buni decât noi, dar au foarte mulți jucători buni, iar dacă nu vom fi concentrați, nu avem șanse. Venim totuși după o victorie ușoară la Mediaș, iar jucătorii o mai pot lua razna în astfel de momente. Dar eu cred că băieții au conștientizat că încă nu am realizat nimic”, a spus antrenorul Bogdan Murărescu.
Victoria de la Mediaș a fost ca o gură necesară de aer pentru timișoreni, însă Bogdan Murărescu ține să sublinieze că jucătorii săi nu au voie să își piardă cumpătul. „E clar că aveam mare nevoie de victoria de la Mediaș. Au simțit din nou, după mai multe etape, cum e să câștige, deci sunt și ei ceva mai încrezători. Sper să nu fie însă prea încrezători, pentru că ar fi o mare greșeală din partea noastră. Am și vorbit cu băieții în vestiar și sper să înțeleagă aceste lucruri”, a mai spus Murărescu.
Tehnicianul celor de la Timba l-a evidențiat pe Zoran Krstanovic, fără doar și poate piesa de rezistență din angrenajul grupării oltene. „E clar că Zoran Krstanovic e jucătorul lor cel mai important, cre marchează mult meci de meci. Noi vom pregăti meciul într-un anumit fel. Dacă vom reuși să punem în practică tot ceea ce pregătim, sunt convins că avem șanse foarte mari de a câștiga”, a încheiat Murărescu.
Partida BC Timba – SCMU Craiova se va disputa marți, cu începere de la ora 20, în sala „Constantin Jude”. Unica absență din tabăra „urșilor” va fi cea a nou-venitului Ivan Miskovic, cel ce își întârzie debutul în galben-negru din cauza entorsei suferite la primul antrenament cu echipa.
Filed Under: Baschet, Stire de ultima ora Tagged With: bogdan murarescu, constantin jude, ivan miskovic, medias, scmu craiova, timba, zoran krstanovic
BC Timișoara, învingătoare în fața Craiovei
BC Timișoara și-a revenit după eșecul de la Mediaș și a răpus-o pe SCMU Craiova vineri seară, în sala „Constantin Jude”, scor 79-73. După un start ezitant, alb-violeții au pus stăpânire pe joc și au reușit să își treacă în cont un succes important, în fața unei echipe ce a arătat o formă bună în acest debut de sezon.
BC Timișoara s-a văzut condusă la capătul primul sfert al disputei cu oltenii, 21-23, însă în următoarele zece minute, a reușit să-și impună ferm punctul de vedere și să intre la cabine cu un avans de cinci lungimi, 41-36. „Leii” au izbutit să țină frâiele partidei și în a doua jumătate a meciului, ecartul gazdelor mărindu-se la 7 puncte după sfertul 3, 61-54. Craiovenii nu au mai reușit să ofere o replică pe măsură în finalul partidei, astfel că tabela a fost oprită la 79-73 pentru BC Timișoara.
Căpitanul Zlatko Jovanovic a fost, din nou, cel mai prolific marcator al lui BC Timișoara, cu 24 de puncte. El a fost urmat de Popescu 16, Pesic 8, Persic 8, Tica 8, Lewis 6, Toth 4, Milencovici 3, Manigat 2. Craiovenii au marcat cele mai multe puncte prin Zoran Krstanovic, 21, urmat de Bozovic și Otovic, cu câte 11.
„Am controlat cea mai mare parte a meciului, poate exceptând prima parte. Dar am revenit și am condus deja la pauză cu cinci puncte. Eu am simțit că echipa poate juca astăzi bine. S-a simțit însă că în continuare suntem cumva înfundați și cred că trebuie să scoatem acest nod. Dacă nu legi victorii, e greu. Cum am spus, noi suntem mereu într-o situație în care adversarul servește, are avantaj, iar noi nu trebuie să greșim acel punct. Doar că în tenis mai ai și alte seturi, în care te poți reabilita. La baschet, e foarte greu. Am jucat sub o oarecare presiune, dar ceea ce ne-am propus în apărare, am reușit să facem”, a apreciat după meci antrenorul lui BC Timișoara, Dragan Petricevic.
Filed Under: Baschet, Stire de ultima ora Tagged With: BC Timisoara, dragan petricevic, scmu craiova, zlatko jovanovic, zoran krstanovic
BC Timișoara vrea să se reabiliteze după eșecul de la Mediaș
BC Timișoara va încerca vineri să le demonstreze fanilor săi că eșecul de la Mediaș, din runda trecută, a fost doar un accident. Echipa s-a pregătit în această săptămână cu o presiune suplimentară pe umeri, după înfrângerea de pe Târnava Mare, însă antrenorul Dragan Petricevic consideră că dacă jucătorii săi nu fac față și factorilor de stres, și-au greșit meseria.
BC Timișoara s-a întors săptămâna trecută înfrântă de la Mediaș, acolo unde, conform calculelor hârtiei, era loc de o victorie. Un eșec ce a apăsat greu pe umerii „leilor”, care sunt obligați să învingă Craiova vineri seară, atât pentru a rămâne în obiectiv, cât și pentru a se reabilita în fața publicului.
„Era o partidă dificilă și dacă reușeam să învingem la Mediaș. Dar acum e și mai grea. Trebuie cu toții să înțelegem că, pe lângă presiunea rezultatelor, cauzată de așteptările foarte mari de la această echipă, ne-am creat o presiune în plus cu această înfrângere și trebuie să învățăm să jucăm cu ea. În sport, dacă ai valoare, trebuie să știi să gestionezi și presiunea. Dacă nu știi, există și alte meserii. Pentru jucătorii noștri e cam greu să se angajeze la chioșc, pentru că sunt înalți și nu știu dacă pot intra. Am fi avut șansa să abordăm meciul cu Craiova cu un plus de moral, dar n-am fost capabili să ne întoarcem cu puncte de la Mediaș”, a declarat Dragan Petricevic.
Antrenorul lui BC Timișoara îi asigură pe fani că toți jucătorii se pregătesc serios și spune că ar fi păcat ca timișorenii să își piardă încrederea în echipă. „Nimeni nu e neserios în acest club. Nu stăm și facem grătare la antrenament sau alergăm cu muzica dată la maximum. Ne pregătim cât se poate de serios, facem ședințe video, analize. Eu sunt antrenor, oameni buni. Când mi-am ales această meserie, mi-am pregătit două geamantane, pe care le căram permanent. Acesta e lucrul cu care noi trăim. Dar la Timișoara ar fi păcat ca oamenii să își piardă încrederea în echipă. Eu de când am revenit, am vrbit despre stabilitate, calm și răbdare, lucruri pe care le consider a fi rețeta unui succes”, a mai spus Petricevic.
„O mașină de puncte, care funcționează pe baterie, curent și energie solară”
Adversarul de vineri al lui BC Timișoara e SCMU Craiova, o grupare cu adevărat incomodă, care dispune de o serie de jucători experimentați, dar și de doi foști jucători ai „leilor”, Dragoș Andrei și Cătălin Petrișor. Dragan Petricevic a vorbit despre gruparea din Bănie, realizându-i lui Zoran Krstanovic o descriere în stilul său caracteristic.
„Craiova e un adversar foarte dificil. Vin cu doi foști jucători ai noștri, Dragoș Andrei și Cătălin Petrișor, care vor juca motivați în fața fostei lor echipe, e și firesc. Îl mai au pe Zoran Krstanovic, care e efectiv o mașină de puncte, care funcționează de ani de zile și pe baterie, și pe curent și pe energie solară. La el nu contează, dacă se oprește curentul, are suficientă energie pentru a continua. Tot la Craiova joacă unul dintre cei mai spectaculoși jucători din campionat, Burreau”, a spus Petricevic.
E un campionat nebun
Căpitanul lui BC Timișoara, Zlatko Jovanovic, speră ca el și colegii săi să obțină victoria în meciul de vineri deși, la rândul său, admite că nu va fi deloc ușor în fața Craiovei.
„Cum am tot spus, e un campionat nebun. Trebuie să ne pregătim bine, să începem bine meciul. Craiova e oi echipă serioasă, cu jucători experimentați, care au înregistrat deja victorii în deplasare, la Târgu Mureș și Târgu Jiu”, a spus Zlatko Jovanovic.
Partida BC Timișoara – SCMU Craiova se va disputa vineri, de la ora 18, în sala „Constantin Jude”.
Filed Under: Baschet, Stire de ultima ora Tagged With: BC Timisoara, dragan petricevic, medias, scmu craiova, zlatko jovanovic, zoran krstanovic
VIDEO: BC Timișoara, în fața ultimei deplasări a sezonului
Rămasă fără șanse la play-off, nici măcar din punct de vedere matematic, BC Timișoara încearcă să încheie pe un trend pozitiv sezonul regulat. Alb-violeții se află în fața unei deplasări dificile, pe terenul celor de la SCMU Craiova, formație ce a reprezentat România în actuala ediție a Ligii Balcanice.
BC Timișoara se apropie cu pași repezi de finalul campionatului. Cum șanse la play-off nu mai există, iar Biroul Federal a anunțat recent că nu se va mai disputa play-out, din cauza faptului că nu va retrograda nimeni, alb-violeților le-au rămas doar 80 de minute în actuala stagiune.
Vineri, trupa lui Dragan Petricevic se va deplasa pe terenul unei formații liniștite cu privire la accesul în play-off, dar care are în continuare toate motivele să „tragă”, pentru a intra în faza eliminatorie de pe o poziție cât mai bună. Tehnicianul bănățenilor a avut cuvinte de laudă la adresa grupării oltene, despre care crede că ar fi putut accede în plutonul primelor patru, dacă nu s-ar fi înhămat la o obositoare campanie în Liga Balcanică.
Meciul de vineri va avea o conotație specială pentru Cătălin Petrișor, cel ce a revenit în acest sezon la Timișoara tocmai de la formația craioveană. Deși recunoaște la rândul său că presiunea rezultatului nu mai există, tânărul conducător de joc promite că el și colegii săi vor încerca să facă tot posibilul pentru a se întoarce victorioși din Bănie.
Partida SCMU Craiova – BC Timișoara se va disputa vineri seară, cu începere de la ora 20.
Filed Under: Baschet, Stire de ultima ora Tagged With: baschet timisoara, BC Timisoara, breaking, catalin petrisor, dragan petricevic, Druckeria, liga nationala, scmu craiova
FOTO+VIDEO: CSM Lugoj câștigă prima bătălie din play-off, cu SCMU Craiova
CSM Lugoj își continuă drumul în play-off-ul Diviziei A1 de volei, după victoria cu 3-0 de duminică seară, de pe teren propriu, cu SCMU Craiova. Fetele lui Bogdan Paul au acces astfel în grupul celor patru formații ce își vor împărți locurile 5-8, următorul adversar fiind CSM Târgoviște.
Disputa cu SCMU Craiova, din prima manșă a play-off-ului, nu începuse foarte promițător pentru gruparea de pe Timiș. Oltencele se impuseseră cu 3-2 în sala „Ioan Kunst Ghermănescu”, la 9 martie, însă voleibalistele pregătite de Bogdan Paul au avut apoi o tresărire de orgoliu remarcabilă. În jocul disputat în Bănie, la mijlocul săptămânii trecute, s-au impus cu un categoric 3-0, oferindu-i antrenorului un superb cadou, cu ocazia zilei sale de naștere.
Gruparea bănățeană intra astfel în pole position pentru calificarea în faza următoare, mai ales că meciul decisiv a fost programat chiar la Lugoj. Sala „Ioan Kunst Ghermănescu” a fost așadar arhiplină, duminică seară, iubitorii de volei de pe malul Timișului purtându-le practic pe fetele echipate în maieuri roz către un nou succes clar.
În debutul meciului, s-a mers cap la cap, primul time-out tehnic indicând un ecart de două puncte pentru gazde, 8-6. Până la cea de-a doua pauză regulamentară, bănățencele au luat însă viteză (16-10), adjudecându-și actul fără probleme, 25-18. Cel de-al doilea set părea să fie ceva mai echilibrat, craiovencele conducând în debutul său. Lugojul a avut de fiecare dată două puncte avans la time-out-urile tehnice (8-6 și 16-14), însă în ultima treime au reușit să se detașeze și să se impună lejer, 25-18, la fel ca în actul de debut. Gruparea din Craiova nu a putut oferi o replică pe măsură nici în cel de-al treilea set, pe care Lugojul l-a controlat cap-coadă, și l-a încheiat cu 25-19.
CSM Lugoj va merge astfel mai departe, urmând a intra în grupa locurilor 5-8. Primul adversar va fi CSM Târgoviște, formație învinsă în faza I de Medicina Târgu Mureș. Învingătoarea acestui duel va lupta în continuare pentru poziția a cincea. Indiferent de rezultatele următoare, gruparea de pe Timiș se poate lăuda cu faptul că, pentru al patrulea sezon consecutiv, va încheia în primele opt echipe ale țării, o performanță deloc de neglijat, ținând seama de frământările financiare prin care a trecut clubul în actuala stagiune.
Iată formula folosită de Bogdan Paul în jocul de duminică: Ivana Radonjic, Ioana Vasinca, Laura Lungu, Daniela Lupescu, Milica Trojancevic, Diana Tătaru, Milena Matic (libero). A mai intrat Mădălina Șonda.
Filed Under: Alte sporturi, Stire de ultima ora Tagged With: bogdan paul, breaking, csm lugoj, divizia a1, Druckeria, scmu craiova, volei lugoj, volei timis
Timba ține piept Craiovei mai bine de o jumătate de meci
BC Timba a înregistrat astăzi o înfrângere ce, conform calculelor hârtiei, intră în limita normalului. „Urșii” au fost răpuși, pe teren propriu, cu 65-90 de SCMU Craiova, dar după o primă jumătate de meci peste așteptări reușită de elevii lui Bogdan Murărescu.
Îmbărbătată de cea de-a treia victorie stagională, înregistrată miercuri, în fața „lanternei” Concordia Chiajna, Timba a început extrem de curajoasă meciul cu Craiova, favorită certă a confruntării, conform calculelor hârtiei. Timișorenii s-au aflat permanent la conducere, chiar dacă nu la diferențe concludente, ținând în șah gruparea doljeană mai bine de o jumătate de meci. A fost 25-24 pentru galben-negri după primul sfert, diferența de un punct păstrându-se și la pauza mare, în care s-a intrat cu 43-42 pentru gazde.
După un start la fel de echilibrat și în sfertul 3, Craiova a început să se folosească de experiența superioară a jucătorilor săi și să se desprindă, încetul cu încetul. După o jumătate de oră de joc, oaspeții aveau deja 10 puncte avans, 68-58, pentru ca, în ultimul sfert, profitând și de ineficiența ofensivă al timișorenilor, să dea proporții scorului. Tabela s-a oprit la 90-65, un rezultat totuși prea drastic, ținând seama de prima jumătate excelentă a meciului făcută de gazde. Să mai spunem că Timba a evoluat, în ultimele cinci minute, fără cel mai bun marcator de până atunci, Alin Andrieș acumulând cea de-a cincea greșeală personală.
Pivotul timișorenilor, John Florveus, a încheiat un nou meci cu double-double, trecându-și în cont 18 puncte și 12 recuperări. Evoluții consistente au mai avut Alin Andrieș, cu 17 puncte, Vedran Nakic, cu 15, și Florin Popa, cu 11. În afara lor, doar Vali Păcurariu a mai punctat pentru Timba, contribuind cu 4 puncte la zestrea echipei. De cealaltă parte, Bureau și Kovac au încheiat cu câte 18 puncte marcate, urmați de Babic, cu 15.
Filed Under: Baschet, Stire de ultima ora Tagged With: baschet timisoara, bc timba, bogdan murarescu, breaking, Druckeria, liga nationala, scmu craiova

References: CSM 
 CSM 
 CSM 

CSM 
 CSM 

CSM 
 CSM 
 csm